VYKONÁVACIE NARIADENIE KOMISIE (EÚ) 2021/464

zo 17. marca 2021

o neschválení extraktu z Capsicum annuum L. var. annuum skupiny longum ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s článkom 13 ods. 2,

keďže:

(1) Komisii bola 14. marca 2018 doručená žiadosť spoločnosti Bio Natural Protect o schválenie extraktu z Capsicum annuum L. var. annuum skupiny longum ako základnej látky na použitie ako repelent proti cicavcom a vtákom živiacim sa semenami. K revidovanej žiadosti, ktorá bola doručená 23. mája 2019, boli priložené informácie vyžadované v článku 23 ods. 3 druhom pododseku nariadenia (ES) č. 1107/2009.

(2) Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad predložil Komisii technickú správu o extrakte z Capsicum annuum L. var. annuum skupiny longum 31. marca 2020 (2). Úrad dospel k záveru, že špecifikácie navrhovaného extraktu z Capsicum annuum L. var. annuum skupiny longum vrátane jej hlavnej aktívnej zložky kapsaicínu nie sú dostatočne definované. Okrem toho podľa úradu existujú nejasnosti v súvislosti s osudom a správaním sa niektorých možných zložiek extraktu vrátane kapsaicínu v životnom prostredí a v prípade všetkých necieľových druhov sú potrebné doplňujúce štúdie toxicity. Úrad poznamenal, že spoločnosti poskytli Európskej chemickej agentúre aj dôkazy o tom, že zložky extraktu z Capsicum annuum L. var. annuum skupiny longum bude možno potrebné klasifikovať ako zložky spôsobujúce vážne poškodenie očí, škodlivé po požití a tiež ako zložky, ktoré dráždia kožu.

(3) Vedecký výbor pre potraviny okrem toho zistil, že kapsaicín (3) má genotoxický potenciál.

(4) Nebolo k dispozícii žiadne relevantné hodnotenie vykonané v súlade s inými právnymi predpismi Únie, ako sa uvádza v článku 23 ods. 2 nariadenia (ES) č. 1107/2009.

(5) Komisia predložila 17. júla 2020 Stálemu výboru pre rastliny, zvieratá, potraviny a krmivá revíznu správu (4) a návrh tohto nariadenia o neschválení extraktu z Capsicum annuum L. var. annuum skupiny longum.

(6) Komisia vyzvala žiadateľa, aby predložil svoje pripomienky k technickej správe úradu a k návrhu revíznej správy Komisie. Žiadateľ predložil svoje pripomienky, ktoré boli dôkladne preskúmané.

(7) Napriek argumentom, ktoré žiadateľ uviedol, nie je možné vyvrátiť obavy týkajúce sa danej látky.

(8) Z uvedeného dôvodu sa podľa revíznej správy Komisie nepreukázalo, že požiadavky stanovené v článku 23 nariadenia (ES) č. 1107/2009 sú splnené. Preto je vhodné neschváliť extrakt z Capsicum annuum L. var. annuum skupiny longum ako základnú látku.

(9) Toto nariadenie nemá vplyv na predloženie ďalšej žiadosti o schválenie extraktu z Capsicum annuum L. var. annuum skupiny longum ako základnej látky v súlade s článkom 23 ods. 3 nariadenia (ES) č. 1107/2009.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Látka extrakt z Capsicum annuum L. var. annuum skupiny longum sa neschvaľuje ako základná látka.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. marca 2021 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) EFSA (Európsky úrad pre bezpečnosť potravín), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds.[Technická správa o výsledku konzultácií s členskými štátmi a EFSA, pokiaľ ide o žiadosť týkajúcu sa schválenia extraktu z Capsicum annuum L. var. annuum skupiny longum ako základnej látky na použitie na ochranu rastlín ako repelent proti cicavcom a vtákom živiacich sa semenami]. Podporná publikácia EFSA 2020:EN-1838. 77 s doi:10.2903/sp.efsa.2020.EN-1838.

(3) Stanovisko Vedeckého výboru pre potraviny týkajúce sa kapsaicínu (prijaté 26. februára 2002), https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.